b'\n_START_ARTICLE_\nPrvoosebna strelska videoigra\n_START_PARAGRAPH_\nPrvoosebne strelske videoigre (bolj znane pod angle\xc5\xa1kim izrazom First-person shooter oz. FPS) so zvrst videoiger, pri katerih je poudarek na bojevanju s strelnim oro\xc5\xbejem iz prvoosebne perspektive, tj. igralec spremlja dogajanje v 3D skozi o\xc4\x8di protagonista. Nekateri obravnavajo prvoosebne strelske igre kot samostojno zvrst, lahko pa jo uvr\xc5\xa1\xc4\x8damo tudi med strelske igre v \xc5\xa1ir\xc5\xa1em pomenu besede, kot podzvrst akcijskih videoiger. V osnovi vklju\xc4\x8duje strelska igra igral\xc4\x8devega avatarja, eno ali ve\xc4\x8d oro\xc5\xbeij ter nasprotnike v simuliranem tridimenzionalnem okolju, skozi katerega se vsi liki premikajo. Tovrstne igre na osebnih ra\xc4\x8dunalnikih igralec najve\xc4\x8dkrat upravlja s kombinacijo tipkovnice in mi\xc5\xa1ke, kjer s tipkovnico hodi naprej, nazaj in vstran ter upravlja z opremo, z mi\xc5\xa1ko pa meri in strelja. Sredi zaslona so vidne avatarjeve roke z oro\xc5\xbejem, ob robovih pa igra izpisuje podatke, kot so koli\xc4\x8dina streliva in \xc5\xbeivljenjske energije._NEWLINE_Igra, ki jo najve\xc4\x8dkrat navajajo kot utemeljiteljico zvrsti, je Wolfenstein 3D iz leta 1992, najzgodnej\xc5\xa1i prvoosebni strelski igri v psevdo-3D okolju pa sta bili Maze War in Spasim leta 1974. Leta 1993 je iz\xc5\xa1el Doom, ki je dodal premikanje v treh dimenzijah, izbolj\xc5\xa1ane teksture in napredne svetlobne efekte za ve\xc4\x8dji realizem ter ve\xc4\x8digralski na\xc4\x8din, v katerem so se lahko igralci pomerili drug proti drugemu preko lokalne omre\xc5\xbene povezave. Doom je bil tako priljubljen in vpliven, da so dobile vse podobne igre naslednjih let oznako\xc2\xa0\xc2\xbbkloni Dooma\xc2\xab, izraz prvoosebna strelska igra pa se je uveljavil \xc5\xa1ele nekoliko kasneje. Med vplivnej\xc5\xa1imi naslovi kasnej\xc5\xa1ih let so \xc5\xa1e System Shock (1994), Duke Nukem 3D (1996), Quake (1996), Half-Life (1998), Unreal (1999) in Call of Duty (2003).'